Broj: 711-I-1361-M-101/21-02-8

Zagreb, 30. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Tončice Božić i Aleksandre Jozić-Ileković, članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Željka Perice, općinskog načelnika Općine Stankovci, za davanjem mišljenja Povjerenstva,** na 137. sjednici, održanoj 30. srpnja 2021.g., daje sljedeće

**MIŠLJENJE**

**Na temelju članka 12. ZSSI-a dužnosnik Željko Perica, općinski načelnik Općine Stankovci, ne može istovremeno uz primanje plaće za obnašanje navedene dužnosti primati naknadu za obnašanje javne dužnosti člana Županijske skupštine Zadarske županije.**

Obrazloženje

Zahtjev za davanjem mišljenja Povjerenstva podnio je dužnosnik Željko Perica, općinski načelnik Općine Stankovci. U knjigama ulazne pošte zahtjev je zaprimljen pod poslovnim brojem: 711-U-4099-M-101/21-01-1 dana 27. srpnja 2021. g., povodom kojeg je otvoren predmet broj M-101/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da Željko Perica obnaša dužnost općinskog načelnika Općine Stankovci, počevši od 4. lipnja 2021.g. te je stoga povodom obnašanja navedene dužnosti obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U zahtjevu za davanjem mišljenja dužnosnik navodi da profesionalno obnaša dužnost općinskog načelnika Općine Stankovci, za što prima plaću te da je ujedno član Županijske skupštine Zadarske županije. Dužnosnik nadalje citira članak 7. točku d) te članak 12. ZSSI-a, kao i članak 31. stavak 2. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) te od Povjerenstva traži mišljenje ima li pravo uz plaću koju prima za obnašanje dužnosti općinskog načelnika Općine Stankovci i pravo na naknadu kao član Županijske skupštine Zadarske županije.

Člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Člankom 31. stavkom 2. Zakona o lokalnoj i područnoj (regionalnoj) samoupravi propisano je da član predstavničkog tijela ima pravo na naknadu u skladu s odlukom predstavničkog tijela.

Člankom 90.a stavkom 1. istog Zakona propisano je da općinski načelnik, gradonačelnik, župan i njihovi zamjenici koji dužnost obavljaju profesionalno, za vrijeme profesionalnog obavljanja dužnosti ostvaruju pravo na plaću, kao i druga prava iz rada, a vrijeme obavljanja dužnosti uračunava im se u staž osiguranja.

Uvidom u izvješće o imovinskom stanju dužnosnika Željka Perice koje je isti podnio dana 8. srpnja 2021.g. povodom stupanja na dužnost općinskog načelnika Općine Stankovci utvrđeno je da dužnosnik navedenu dužnost obnaša profesionalno i za navedeno prima plaću.

Povjerenstvo obrazlaže da članovi predstavničkih tijela jedinica lokalne i područne (regionalne) samouprave nisu dužnosnici u smislu ZSSI-a. Međutim, pojam "druga javna dužnost" u smislu ZSSI-a ne odnosi se samo na dužnosti čiji se obnašatelji smatraju dužnosnicima u smislu članka 3. ZSSI-a, već na širi krug dužnosti koje se s obzirom na način izbora ili imenovanja, trajanje mandata, nadležnost tijela u kojem se dužnost obnaša te odgovornost prema građanima, mogu smatrati javnim dužnostima.

Slijedom navedenoga, imajući u vidu da članove predstavničkih tijela jedinica lokalne i područne (regionalne) samouprave biraju građani na neposrednim izborima, na mandat od četiri godine te uzevši u obzir nadležnosti predstavničkih tijela koje su propisane odredbama Zakona o lokalnoj i područnoj (regionalnoj) samoupravi, Povjerenstvo ukazuje da se dužnost člana predstavničkog tijela jedinice lokalne, odnosno područne (regionalne) samouprave, pa tako i člana Župnijske skupštine Zadarske županije, smatra drugom javnom dužnosti u smislu citirane odredbe članka 12. ZSSI-a.

Povjerenstvo nadalje ukazuje da, iako sukladno odredbama Zakona o lokalnoj i područnoj (regionalnoj) samoupravi članovi predstavničkog tijela jedinice lokalne i područne (regionalne) samouprave imaju pravo na naknadu, navedenim Zakonom nije izričito propisano da pravo na naknadu imaju i oni članovi predstavničkih tijela koji istovremeno primaju plaću ili naknadu za obnašanje neke od javnih dužnosti iz članka 3. ZSSI-a povodom čijeg obnašanja se smatraju dužnosnicima u smislu navedenog Zakona, u konkretnom slučaju za obnašanje dužnosti općinskog načelnika Općine Stankovci.

Povjerenstvo stoga obrazlaže da ne postoji izričita zakonska odredba kojom bi bila derogirana zabrana iz članka 12. ZSSI-a, odnosno kojom bilo dopušteno istovremeno primanje plaće za obnašanje dužnosti općinskog načelnika i naknade za obnašanje dužnosti člana županijske skupštine.

S obzirom na navedeno, dužnosnik Željko Perica ne može istovremeno primati plaću za obnašanje dužnosti općinskog načelnika Općine Stankovci i naknadu za obnašanje javne dužnosti člana Županijske skupštine Zadarske županije.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Željko Perica, elektronička dostava
2. Objava na internetskoj stranici Povjerenstva
3. Pismohrana